उदयपुर. शहर में टेंपो में महिलाओं के सामान और जेवर चोरी करने वाली महिलाओं की गैंग सक्रिय है। सोमवार सुबह चेतक सर्किल के पास एसबीबीजे बैंक के सामने टेंपो से उतर रही वृद्धा के गले से दो महिलाओं ने चेन तोड़ ली। वृद्धा ने आरोपी महिला का हाथ पकड़कर शोर मचाया तो नाकाबंदी में खड़ी पुलिस ने दोनों आरोपी महिलाओं को गिरफ्तार कर दिया। गौरतलब है कि रविवार को भी ठीक एेसी ही वारदात हुई थी जिसमें तीन महिलाओं की जागरूकता से वारदात करने में आरोपी महिला असफल हुई थी।
एएसआई इतवारी लाल ने बताया कि सोमवार को वृद्धा के गले से चेन तोड़ने के आरोप में कुम्हेर निवासी सुनीता उर्फ मोहनी पत्नी फतह सिंह उर्फ कालू बाबरिया और अंजली पत्नी सुमित उर्फ शिवा को गिरफ्तार किया है। पुलां निवासी गीता देवी (72) पत्नी भंवरपुरी गोस्वामी पुलां से चेतक सर्किल तक आने के लिए टेंपो में बैठी थी। फतहपुरा से आरोपी दो महिलाएं भी टेंपो में बैठ गई। चेतक सर्किल के पास एसबीबीजे बैंक के सामने वृद्धा टेंपो से उतरी तब तक आरोपी महिला अंजली ने वृद्धा के गले से चेन तोड़ ली थी। वृद्धा को इस बात का अहसास हुआ तो उसने चेन तोड़ते समय अंजली का हाथ पकड़ लिया और शोर मचाया। अंजली ने चेन दूसरे हाथ में लेकर सुनीता को दे दी। इसी दौरान शोर सुनकर लोग एकत्रित हो गए और पुलिस मौके पर पहुंच गई। पुलिस ने दोनों महिलाओं को गिरफ्तार कर लिया। इधर, रविवार को हुई घटना के आरोप में हनुमानगढ़ निवासी मुरासिया पत्नी सुंदर सिंह बाबरी को गिरफ्तार किया है।
बच्चियों के साथ रहती हैं महिलाएं
पुलिस ने बताया कि इस तरह की महिलाएं साथ में बच्चियों को लेकर चलती हैं, ताकि किसी को उन पर शक नहीं हो। रविवार को टेंपो से उतरते समय आरोपी महिला मुरासिया ने वृद्धा के गले से चेन तोड़ी थी। अन्य महिलाओं ने उसे पकड़ लिया तो वह बच्ची को मौके पर छोड़कर ही फरार हो गई थी। हालांकि बच्ची के जरिये पुलिस ने महिला को गिरफ्तार कर लिया। वहीं दूसरे दिन सोमवार को भी दो महिलाओं ने जब इस प्रकार की घटना को अंजाम दिया तो उनके साथ भी दो बच्चियां मौजूद थी।
hin_Deva hin_Deva hin_Deva hin_Deva